ལོ་གསུམ་གྱི་ཡར་སྔོན་ལ།ང་རང་ཁུལ་དགེ་ཐོན་སློབ་གྲྭ་ནས་སློབ་མཐར་ཕྱིན་རྗེས།རྫོང་མཁར་དང་ཁ་ཐག་རིང་རྒྱུ་མེད་པའི་འབྲོག་སྡེ་འདིར་དགེ་རྒན་གྱི་བྱ་བ་གཉེར་དུ་ཡོང་བ་ཡིན་ལ།ངའི་ཨ་ཞང་ཡིན་ཟེར་བའི་དཔོན་པོ་ཕོ་ལུགས་པོའི་བཤད་པ་ལྟར་ན།ཐོག་མར་ང་རང་གཞི་རིམ་འདི་འདྲ་ཞིག་ནས་དགེ་རྒན་གྱི་བྱ་བ་གཉེར་དོན་ནི་དུས་ཡུན་ཐུང་བུ་ཞིག་ལ་ལས་རྐང་སྦྱོང་བརྡར་བྱེད་རྒྱུ་དེ་ལས་མི་འགྱངས་པར་རྫོང་མཁར་གྱི་ལས་ཁུངས་ཆེ་གེ་མོ་ཞིག་ལ་ལས་གནས་སྤར་ཆོག་ཟེར་བ་དེ་ཡིན།ཡིན་ནའང༌།མིའི་འདོད་ཐོག་ལ་རྟ་རྒྱུགས་རྒྱུ་དེ་ནི་དེ་འདྲ་ལས་སླ་བོ་ཞིག་ག་ལ་ཡིན།ང་རང་གཞི་རིམ་ལ་ལས་རྐང་སྦྱོང་བརྡར་དུ་ཡོང་ནས་ཟླ་གཅིག་མ་འགོར་བར།ཨ་ཞང་རིན་པོ་ཆེ་དང་རླངས་འཁོར་ཁ་ལོ་བ་གཉིས་འཁོར་གེག་ཅིག་གི་ཁྲོད་གསོན་པོར་མེ་ཡིས་འཚིགས་སོང༌།དེའི་དོན་དུ་ངའི་ཨ་མས་ཉིན་ཞག་འགའ་ལ་མིག་རྩ་དམར་བོར་གྱུར་ནས་མིག་ཆུ་བཏོན་བྱུང་མོད།ང་ལ་མཚོན་ན་རྫོང་མཁར་གྱི་ལས་ཁུངས་ཆེ་གེ་མོ་ཞིག་ལ་ལས་གནས་སྤོ་མ་ཐུབ་པའི་སྡུག་བསྔལ་དེ་ཙམ་ཞིག་གིས་སྐྱོ་སྡུག་གིས་ཤི་ལ་ཁད་དང་གསོན་ལ་ཁད་བྱེད་འདོད་མ་བྱུང༌།